**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.08.2019, ora 08.00 –05.08.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 05.08.2019, ora 7.00**

**RÂURI**

**Debitele au fost în creştere** prin propagare pe cursurile mijlocii şi inferioare ale Someşului, Crasnei, Barcăului, Crişurilor, Mureşului, Târnavelor, Begăi, Timişului, Jiului, Oltului, Argeşului, Ialomiţei, Sucevei, Moldovei, Bistriţei, Trotuşului, Putnei, Rm. Sărat, Buzăului, Bârladului şi pe cursurile inferioare ale Vişeului, Izei, Turului, Bârzavei, Moraviţei, Caraşului, Nerei şi Cernei.

 Pe râurile din bazinul Vedei, pe cele din bazinul Prutului şi pe cursul superior al Bârladului, debitele au fost relativ staţionare şi în scădere pe celelalte râuri.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vişeu, Someş, Crişuri, Mureş, Bega, Timiş, Caraş, Nera, Jiu, Olt, Argeş, Ialomiţa, Moldova, Bistriţa, Trotuş, Putna şi Buzău şi mai mici (sub 30% din normalele lunare) pe Moraviţa, afluenții Bârladului, pe Sitna și Jijia.

În interval au fost emise **2 ATENȚIONĂRI HIDROLOGICE** pentru fenomene imediate**.**

În interval s-au situat peste:

- **COTA DE INUNDAŢIE** râul Topolog la staţia hidrometrică Saraiu (400+15)-jud.CT;

- **COTA DE ATENŢIE** râul Casimcea la staţia hidrometrică Cheia (150+5)-jud.CT.

**Debitele vor fi, în general în scădere**, exceptând cursul mijlociu şi inferior al Mureşului şi cursurile inferioare ale: Someşului, Begăi, Timişului, Jiului, Argeşului, Ialomiţei, Bistriţei, Buzăului şi Bârladului, unde vor fi în creștere prin propagare.

 Pe râurile din bazinul Vedei debitele vor fi relativ staţionare.

Sunt posibile scurgeri importante pe versanți, torenți, pâraie și creșteri mai importante de niveluri și debite, cu depășirea **COTELOR DE APĂRARE** pe unele râuri mici din zonele de deal și de munte, cu precădere din jumătatea de nord a țării, datorită precipitațiilor sub formă de aversă, prognozate.

 **DUNĂRE**

**Debitul la intrarea în ţară** (secţiunea Baziaş) în intervalul 04.08 – 05.08.2019 a fost în creştere, având valoarea de **3.600 m3/s**, sub media multianuală a lunii august (4300 m3/s).

În aval de Porţile de Fier debitele vor fi în creștere pe sectorul Gruia – Galați şi staționare pe sectorul Isaccea – Tulcea.

Debitul la intrarea în ţară (secţiunea Baziaş) va fi în creştere (3700 m3/s).

 În aval de Porţile de Fier, debitele vor fi în creştere pe sectorul Gruia – Isaccea şi staţionare la Tulcea.

**2.** **Situaţia meteorologică în intervalul 04.08.2019, ora 08.00 –05.08.2019, ora 06.00**

**În ţară,** vremea a fost răcoroasă. Cerul a fost temporar noros ziua și variabil noaptea. Îndeosebi după-amiaza s-au semnalat averse și descărcări electrice la munte, local în Banat, Transilvania, Muntenia, nordul Moldovei și pe arii restrânse în Crișana, Oltenia și Maramureș.  Vântul a suflat slab și moderat, cu intensificări pe crestele montane înalte (cu viteze la rafală de până la 85 km/h), iar la cote mai reduse în estul, în sud-estul țării și pe suprafețe mici și în restul teritoriului, asociat averselor. Din datele colectate de la stațiile meteo și pluvio până la încheierea prezentului raport, cantitățile de apă au depășit izolat 20...25 l/mp în județele Timiș și Hunedoara. Au fost consemnate vijelii în județul Harghita (Joseni și Bucin), iar la București-Filaret și pe raza județului Hunedoara (Deva) a căzut grindină. Temperaturile maxime s-au situat între 19 grade la Joseni și 30 de grade la Roșiori de Vede. La ora 06.00, valorile termice se încadrau între 8 grade la Câmpeni, Baraolt, Sfântu Gheorghe (jud. Covasna) și Întorsura Buzăului și 18 grade la Constanța-dig, Gura Portiței și Sulina.

***OBSERVAȚII*** *-* de ieri dimineață de la ora 06.00 au fost în vigoare 17 atenționări cod galben ce au vizat fenomene meteorologice periculoase imediate, după cum urmează: 7 mesaje emise de SRPV Timișoara, 5 mesaje emise de SRPV Sibiu, 4 mesaje emise de CNPM pentru Muntenia și 1 mesaj emis de SRPV Cluj*.*

**La Bucureşti,** vremea a fost răcoroasă. Cerul a fost variabil, cu înnorări temporar accentuate după-amiaza, când s-au semnalat averse, însoțite de descărcări electrice și unele intensificări ale vântului, cu rafale de până la 40 km/h. În unele cartiere a căzut grindină. Temperatura maximă a fost de 26 de grade la toate stațiile meteorologice. La ora 06.00 se înregistrau 11 grade la Băneasa, 13 grade la Afumați și 14 grade la Filaret.

**3. Prognoza meteorologică în intervalul 05.08.2019, ora 08.00 –06.08.2019, ora 08.00**

**În ţară,** cerul va fi variabil, dar după-amiaza și la începutul nopții vor fi perioade cu înnorări temporar accentuate, averse, descărcări electrice și intensificări ale vântului, în Maramureș, local în zona de munte, în Moldova, în estul Transilvaniei și izolat în celelalte regiuni. Punctiform cantitățile de apă vor putea depăși 15...20 l/mp. Temperaturile maxime se vor încadra între 22 și 31 de grade, cu cele mai ridicate valori în Oltenia, iar cele minime vor fi cuprinse, în general, între 9 și 19 grade.

**La Bucureşti,** vremea va fi frumoasă. Cerul va fi variabil, iar vântul va sufla slab și moderat. Temperatura maximă se va situa în jurul valorii de 28 de grade, iar cea minimă va fi de 14...16 grade, ușor mai coborâtă în zona preorășenească.

 ***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 18.07.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

 **3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 01.08.2019 - 02.08.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNCIARE ȘI RESURSE UMANE**